****

|  |
| --- |
| **ΕΡΓΑΣΤΗΡΙΑ ΔΕΞΙΟΤΗΤΩΝ** |
|  |
| ***Πρόγραμμα Καλλιέργειας Δεξιοτήτων*** |
|  |
|  |
|  |
|  |
|  |
|  |
|  |
|  |
| 2024 - 2025 |

|  |  |
| --- | --- |
|  |  |
|  |  |
|  | **ΕΡΓΑΣΤΗΡΙΑ ΔΕΞΙΟΤΗΤΩΝ** |
|  |  |
|  | **ΘΕΜΑΤΙΚΗ ΕΝΟΤΗΤΑ: ΦΡΟΝΤΙΖΩ ΤΟ ΠΕΡΙΒΑΛΛΟΝ**   1. **Οικολογία-Παγκόσμια και Τοπική Φυσική Κληρονομιά** |
|  |  |
|  | **Τίτλος: Let it Flow! Ένα παιχνίδι ρόλων για τη διαχείριση της λεκάνης απορροής του Αώου** |
|  |  |
|  |  |
|  | **Φορέας: Μεσογειακό Ινστιτούτο για τη Φύση και τον Άνθρωπο (MedINA)** |
|  |  |
|  |  |
|  |  |
|  |  |

**Δομή Προγράμματος Καλλιέργειας Δεξιοτήτων**

|  |  |
| --- | --- |
| **1ο Εργαστήριο** | **Προσδοκώμενα μαθησιακά αποτελέσματα** |
| Τίτλος εργαστηρίου  Να το πάρει το ποτάμι! | * Οι μαθητές/τριες αναγνωρίζουν τη σημασία του νερού για τη ζωή και τη φύση, την ανάγκη προστασίας των ποταμών. * Οι μαθητές/τριες συμμετέχουν και παρεμβαίνουν ενεργά σε δράσεις που έχουν στόχο την ενημέρωση του γενικού πληθυσμού γύρω από τα προβλήματα που δημιουργούνται στο φυσικό και πολιτιστικό περιβάλλον και τις συνέπειες που θα προκύψουν όταν δεν προστατεύεται αρκετά η περιοχή της λεκάνης απορροής του ποταμού. |
| **Δραστηριότητες** |
| Διάρκεια: 1 διδακτική ώρα (45’)  Στο πρώτο εργαστήριο ξεκινάμε με παιχνίδι γνωριμίας: Συνεργαζόμαστε με τα μέλη της ομάδας και παρουσιάζουμε το πώς συνδεόμαστε με τον τόπο μας και το ποτάμι. Μαθαίνουμε για τα μέλη της ομάδας μας και αναγνωρίζουμε τη μοναδικότητα και τη σημαντικότητα όλης της ομάδας. Η δράση εστιάζει στο πώς συνδέονται οι μαθητές/τριες με το ποτάμι. Το ερώτημα που καλούνται να απαντήσουν τα μέλη της ομάδας είναι ποιο είναι το όνομά τους και ποια είναι η σχέση τους με το ποτάμι και καλούνται ελεύθερα να μοιραστούν τις σκέψεις και την εμπειρία τους σε σχέση με τον τόπο τους. Προκειμένου να ενισχυθεί η ενεργητική ακρόαση, ο/η κάθε μαθητής/τρια θα παρουσιάσει την απάντηση ενός μέλους της ομάδας του/της. |

|  |  |
| --- | --- |
| **2ο Εργαστήριο** | **Προσδοκώμενα μαθησιακά αποτελέσματα** |
| Τίτλος εργαστηρίου  Εξερευνώντας τα ποτάμια! | * Οι μαθητές/τριες αναγνωρίζουν την αξία ενός ποτάμιου οικοσυστήματος. * Οι μαθητές/τριες αξιολογούν κριτικά τις πληροφορίες και τα δεδομένα που σχετίζονται με τη διαχείριση και διατήρηση μιας λεκάνης απορροής ποταμού. * Οι μαθητές/τριες συλλέγουν πληροφορίες από έγκυρες πηγές στο διαδίκτυο ή από επικοινωνία με φορείς που εμπλέκονται στη διαχείριση της λεκάνης απορροής σχετικά με την περιβαλλοντική αξία ενός ποταμού. * Οι μαθητές/τριες αξιοποιούν ερωτήσεις και πίνακες οργάνωσης πληροφοριών, προκειμένου να προχωρούν σε αποφάσεις, λαμβάνοντας υπόψη διάφορους παράγοντες σε θέματα προστασίας λεκάνης απορροής ποταμού. * Οι μαθητές/τριες είναι σε θέση να παρατηρούν το χώρο στον οποίο ζουν και κινούνται με στόχο να εντοπίσουν ποια είναι η περιβαλλοντική αξία ενός ποτάμιου οικοσυστήματος, τυχόν πιέσεις και απειλές |
| **Δραστηριότητες** |
| Διάρκεια: 1 διδακτική ώρα (45’)  Το δεύτερο εργαστήριο έρχεται ως συνέχεια του προηγούμενου εργαστηρίου με στόχο να προβληματιστούν και να ανακαλέσουν όποιες γνώσεις ήδη διαθέτουν για το ποτάμι και να ανταλλάξουν πληροφορίες με τους/τις συμμαθητές/τριές τους. Ο/Η εκπαιδευτικός ζητάει (αναλυτική περιγραφή στο Εγχειρίδιο του Εκπαιδευτικού) από τους/τις μαθητές/τριες να αναφέρουν προσωπικές τους εμπειρίες σχετικά με τα ποτάμια μέσα από το ερώτημα: “*Ποιο είναι το πρώτο πράγμα που σας έρχεται στο μυαλό όταν ακούτε τη λέξη ποτάμι;”*  Ο κάθε μαθητής/ρια θα γράψει στο χαρτάκι την απάντησή του/της στο ερώτημα και θα κολλήσει το χαρτάκι στον πίνακα. Κατόπιν σύντομης επισκόπησης των όσων είναι γραμμένων στον πίνακα, θα γίνει κατάταξη των λέξεων σε γενικές κατηγορίες π.χ. περιβαλλοντική αξία, δραστηριότητες, ανθρωπογενείς πιέσεις – απειλές. Όταν ολοκληρωθεί η κατηγοριοποίηση των φράσεων στον πίνακα, ξεκινάει μια ανοιχτή συζήτηση με την ομάδα ώστε να εμπλουτιστεί ο πίνακας με λέξεις και φράσεις στις αντίστοιχες κατηγορίες δημιουργώντας τις συνθήκες για να συζητηθεί το θεωρητικό υπόβαθρο που αφορά την οικολογική αξία του ποταμού. Στόχος είναι η ομάδα να οδηγηθεί σε διαπιστώσεις σχετικά με το πώς κάθε κατηγορία μπορεί ενδεχομένως να συνδεθεί με τις υπόλοιπες κατηγορίες. Τέλος, συνοψίζουμε όλα όσα μάθαμε και οργανώνουμε τη γνώση μέσα από συζήτηση και συμπεράσματα. |

|  |  |
| --- | --- |
| **3ο Εργαστήριο** | **Προσδοκώμενα μαθησιακά αποτελέσματα** |
| Τίτλος εργαστηρίου  Η επιστήμη δίνει απαντήσεις! | * Οι μαθητές/τριες συνειδητοποιούν τα προβλήματα και τις επιπτώσεις που προκαλούν σε ένα ποτάμιο οικοσύστημα οι ανθρωπογενείς παρεμβάσεις. * Οι μαθητές/τριες μαθαίνουν για τη χλωρίδα και την πανίδα ενός ποταμού, τις πιέσεις – απειλές και κατανοούν γιατί είναι πολύτιμη η ποικιλία των ειδών. * Οι μαθητές/τριες κατανοούν τα οφέλη της φυσικής λειτουργίας και την οικολογική αξία των ποταμών. * Οι μαθητές/τριες γνωρίζουν και εξοικειώνονται με τους εμπλεκόμενους φορείς που δραστηριοποιούνται σε μια λεκάνη απορροής ποταμού. |
| **Δραστηριότητες** |
| Διάρκεια: 1 διδακτική ώρα (45’)  Οι μαθητές/τριες σε συνεργασία με τον/την εκπαιδευτικό επιλέγουν ένα θέμα και  εργάζονται σε ομάδες, καθώς ενθαρρύνονται να επικοινωνούν, να συμμετέχουν, να μοιράζονται και να συνεργάζονται. Η επιλογή θέματος μπορεί να αφορά τον οικοτουρισμό, τη ρύπανση, την κατασκευή μικρών υδροηλεκτρικών έργων, την αυτόχθονη βιοποικιλότητα, κ.ά. Ανεξαρτήτως του θέματος επιλογής, ο βασικός άξονας μελέτης  είναι ο σημαντικός ρόλος της διατήρησης της ελεύθερης ροής ενός ποταμού (ενδεικτικά αναφέρεται ο ποταμός Αώος)  Ο/Η εκπαιδευτικός μπορεί να φέρει υλικό έρευνας όπως εφημερίδες, περιοδικά, ντοκιμαντέρ ή άρθρα στο διαδίκτυο. Εναλλακτικά, μπορεί να υποστηρίξει τους/τις μαθητές/τριες να αναζητήσουν σχετικό υλικό  στη σχολική βιβλιοθήκη ή στο διαδίκτυο.  Οι Μαθητές/τριες συνθέτουν τις πληροφορίες και τις παρουσιάζουν ενδεικτικά μέσω μια ψηφιακής αφίσας. |

|  |  |
| --- | --- |
| **4ο Εργαστήριο** | **Προσδοκώμενα μαθησιακά αποτελέσματα** |
| Τίτλος εργαστηρίου  Παιχνίδι ρόλων “Let it Flow!” | * Οι μαθητές/τριες συζητούν τρόπους για την επίλυση προβλημάτων που αφορούν τη διαχείριση μιας λεκάνης απορροής ποταμού. * Οι μαθητές/τριες γνωρίζουν καλύτερα το φυσικό πλούτο και την πολιτιστική κληρονομιά της ευρύτερης περιοχής της λεκάνης απορροής του ποταμού. * Οι μαθητές/τριες καλλιεργούν δεξιότητες οργάνωσης και σχεδιασμού προτάσεων για το τελικό διαχειριστικό σχέδιο της λεκάνης απορροής. * Οι μαθητές/τριες αναπτύσσουν τις ρητορικές τους ικανότητες και την ομαδική δουλειά προς όφελος όλων. * Οι μαθητές/τριες εκφράζουν την άποψη τους σχετικά με ένα πρόβλημα που απασχολεί την τοπική κοινωνία, την περιοχή τους. |
| **Δραστηριότητες** |
| Διάρκεια: 1 διδακτική ώρα (45’)  Στόχος του εργαστηρίου είναι να εγείρει το πλαίσιο λήψης αποφάσεων για τη διαχείριση μιας λεκάνης απορροής ποταμού, έχοντας ως παράδειγμα τον ποταμό Αώο, αντλώντας υλικό από τις γνώσεις που αποκτήθηκαν από τα προηγούμενα εργαστήρια δημιουργώντας παράλληλα και νέες. Το Παιχνίδι Ρόλων (ΠΡ) δανείζεται από την τέχνη του θεάτρου την έννοια και τη λειτουργία του θεατρικού ρόλου, όπως και τη σύμβαση να συμμετέχουν όλοι ενεργά στην ιστορία.  Απώτερος στόχος του παιχνιδιού ρόλων είναι να εκθέσει στην ομάδα την πολυπλοκότητα των προβλημάτων και την πληθώρα των εμπλεκομένων και των συμφερόντων τους ως προς τη διαχείριση μιας λεκάνης απορροής ποταμού. Επίσης, αναδεικνύει ότι η προσέγγιση μέσω του διαλόγου και η χρήση της επιστήμης είναι βασικά εργαλεία για την επίλυση τέτοιων ζητημάτων.  Τα βασικά στοιχεία που αποτελούν το Παιχνίδι Ρόλων είναι: το σενάριο, οι κάρτες ρόλων των εμπλεκομένων (Αγρότης, Ιχθυοκαλλιεργητής, Ερασιτέχνης ψαράς, Ξενοδόχος, Εταιρεία ενέργειας, Εταιρεία υπαίθριων δραστηριοτήτων, Κάτοικος, Περιβαλλοντική οργάνωση, Ειδικός επιστήμονας), τα φύλλα εργασίας, ο πίνακας περιβαλλοντικών επιπτώσεων και το Γλωσσάρι (αναλυτική περιγραφή στο Εγχειρίδιο του Εκπαιδευτικού, Παραρτήματα I – III).  Το Παιχνίδι Ρόλων (ΠΡ) ξεκινά με τη δημιουργία ομάδων (περίπου ίδιος αριθμός ατόμων) και κάθε μία ομάδα διαλέγει ένα (1) από τους εννέα (9) ρόλους (βλ. Παράρτημα II). Η αφήγηση της ιστορίας – σεναρίου (βλ. Παράρτημα I) γίνεται από τον/την εκπαιδευτικό, όπου θα δώσει και το πλαίσιο του ΠΡ και θα δημιουργήσει την κατάλληλη ατμόσφαιρα για να μπορέσουν οι μαθητές/τριες να αναλάβουν τους ρόλους τους.  Η κάθε ομάδα μελετάει το ρόλο της, λαμβάνοντας υπόψη και το αντίστοιχο φύλλο εργασίας στο οποίο σημειώνουν τις απαραίτητες πληροφορίες. Η Τοπική Αρχή (ρόλος που αναλαμβάνει ο/η εκπαιδευτικός), στη συνέχεια, δίνει την έναρξη του συμβουλίου διαχείρισης της λεκάνης απορροής του ποταμού, στο οποίο η κάθε ομάδα καλείται να παρουσιάσει στην ολομέλεια το προφίλ της και τις επιδιώξεις της (αναλυτική περιγραφή - βήματα στο Εγχειρίδιο του Εκπαιδευτικού).  Ολοκληρώνοντας, συνοψίζουμε όσα μάθαμε και οργανώνουμε τη γνώση μέσα από συζήτηση και συμπεράσματα. Στο αναλυτικό Εγχειρίδιο προτείνονται ερωτήσεις αυτοαξιολόγησης. |

|  |  |
| --- | --- |
| **5ο Εργαστήριο** | **Προσδοκώμενα μαθησιακά αποτελέσματα** |
| Τίτλος εργαστηρίου  Συνάντηση με μέλη της Δημοτικής Αρχής – Επίσκεψη στο Δημαρχείο | * Οι μαθητές/τριες υποστηρίζουν τη σημασία της ενεργού συμμετοχής σε κοινωνικά θέματα και διεκδικούν βήμα, για να ακουστεί και θεσμοθετημένα η φωνή τους προς όφελος της σχολικής και της ευρύτερης κοινότητας στη οποία ζουν. * Οι μαθητές/τριες εφαρμόζουν – ελέγχουν τις κοινωνικές τους δεξιότητες και βλέπουν αν είναι αποτελεσματικές. * Οι μαθητές/τριες εκφράζουν τις απόψεις τους για την αναγκαιότητα διαχείρισης μιας λεκάνης απορροής με βιώσιμους τρόπους μέσω δράσεων ευαισθητοποίησης και κινητοποίησης της ευρύτερης κοινότητας. |
| **Δραστηριότητες** |
| Διάρκεια: 1 διδακτική ώρα (45’)  Ομάδα μαθητών/τριών συναντάται με μέλη του Δημοτικού Συμβουλίου και παρουσιάζει τα αποτελέσματα των δράσεων που υλοποιήθηκαν στο πλαίσιο του περιβαλλοντικού προγράμματος. Παρουσιάζουν την εμπειρία τους από τις δράσεις που συμμετείχαν και κυρίως από το Παιχνίδι Ρόλων, κάνοντας ιδιαίτερη αναφορά στις θέσεις τους ως εμπλεκόμενοι φορείς, στις προτάσεις των διαχειριστικών συμβουλίων, στην περιπλοκότητα διαχείρισης μιας λεκάνης απορροής αλλά και τη χρήση του διαλόγου και της επιστήμης ως εργαλεία επίλυσης αντιπαραθέσεων.  Ένας/μια εκπρόσωπος από το Δημοτικό Συμβούλιο μπορεί να αναφερθεί στη διαδικασία λήψης αποφάσεων για έργα και δραστηριότητες που σχεδιάζονται σε μια περιοχή, όπως και για τη διαδικασία υλοποίησης του Σχεδίου Διαχείρισης μια λεκάνης απορροής ποταμού. |